Απόφαση της Επιτροπής

της 25ης Απριλίου 2002

για την εφαρμογή της απόφασης αριθ. 507/2001/ΕΚ του Ευρωπαϊκού Κοινοβουλίου και του Συμβουλίου για ένα σύνολο δράσεων σχετικών με το διευρωπαϊκό δίκτυο συλλογής, παραγωγής και διάδοσης στατιστικών για τις ενδοκοινοτικές και εξωκοινοτικές συναλλαγές αγαθών (Edicom)

[κοινοποιηθείσα υπό τον αριθμό Ε(2002) 1282]

(2002/314/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση αριθ. 507/2001/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για ένα σύνολο δράσεων σχετικών με το διευρωπαϊκό δίκτυο συλλογής, παραγωγής και διάδοσης στατιστικών για τις ενδοκοινοτικές και εξωκοινοτικές συναλλαγές αγαθών (Edicom)(1), και ιδίως το άρθρο 3,

Εκτιμώντας τα ακόλουθα:

(1) Η απόφαση αριθ. 507/2001/ΕΚ θεσπίζει το πλαίσιο αναφοράς ενός δικτύου πληροφοριών σχετικά με τη συλλογή, παραγωγή και διάδοση στατιστικών για τις ενδοκοινοτικές και εξωκοινοτικές συναλλαγές αγαθών και αναθέτει στην Επιτροπή την εκτέλεσή της.

(2) Οι δράσεις που περιλαμβάνει η παρούσα απόφαση συνάδουν με τους στόχους και τους όρους που έθεσε η απόφαση αριθ. 507/2001/ΕΚ και, επομένως, μπορούν να τύχουν κοινοτικής χρηματοδότησης.

(3) Θα πρέπει, συνεπώς, να εγκρίνει η Επιτροπή το ετήσιο πρόγραμμα εργασίας, καθώς και την κατανομή των ετήσιων δαπανών.

(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής στατιστικών των ενδοκοινοτικών συναλλαγών αγαθών και της επιτροπής στατιστικών των συναλλαγών αγαθών με τρίτες χώρες, οι οποίες έχουν συσταθεί από τους κανονισμούς (ΕΟΚ) αριθ. 3330/91 του Συμβουλίου(2) και (ΕΚ) αριθ. 1172/95 του Συμβουλίου(3),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Βάσει του προγράμματος εργασίας για το έτος 2002, οι δράσεις που αναγράφονται στο παράρτημα Ι της παρούσας απόφασης μπορούν να τύχουν κοινοτικής χρηματοδότησης εντός των ορίων των ποσών που αναγράφονται στο παράρτημα ΙΙ της παρούσας απόφασης.

Άρθρο 2

Τα κράτη μέλη είναι οι αποδέκτες της παρούσας απόφασης.

Βρυξέλλες, 25 Απριλίου 2002.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 76 της 16.3.2001, σ. 1.

(2) ΕΕ L 316 της 16.11.1991, σ. 1.

(3) ΕΕ L 118 της 25.5.1995, σ. 10.

ΠΑΡΑΡΤΗΜΑ I

ΔΡΑΣΕΙΣ EDICOM - ΓΕΝΙΚΟ ΠΡΟΓΡΑΜΜΑ ΕΡΓΑΣΙΑΣ

Δράσεις σχετικές με τη λειτουργία ενός δικτύου πληροφοριών καλύτερης ποιότητας, λιγότερο δαπανηρών και ταχύτερα διαθέσιμων, σύμφωνα με τις απαιτήσεις των κοινοτικών πολιτικών

ΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ ΕΤΟΣ 2002 ΘΑ ΕΠΙΔΙΩΞΕΙ ΤΟΥΣ ΑΚΟΛΟΥΘΟΥΣ ΣΤΟΧΟΥΣ:

1. Παραγωγή εκτιμητριών για τον υπολογισμό προκαταρκτικών στατιστικών

Ο στόχος των προτεινόμενων δράσεων είναι η παραγωγή προκαταρκτικών αποτελεσμάτων σε ευρωπαϊκό επίπεδο (ΕΕ και ευρωζώνη) που να ικανοποιούν τις ελάχιστες απαιτήσεις ποιότητας στο συγκεντρωτικό επίπεδό τους. Συγκρίνοντας τις μηνιαίες στατιστικές (εκείνες που δημοσιεύονται αρχικά και εκείνες που προκύπτουν μετά τις αναθεωρήσεις) θα μπορούν να προβάλλονται οι τελικές τιμές των δεδομένων που αναθεωρούνται τακτικά μέσω της ανάπτυξης κατάλληλων οικονομετρικών μοντέλων ή μέσω άλλων κατάλληλων μεθόδων.

2. Βελτίωση της ποιότητας των βασικών στατιστικών του εξωτερικού εμπορίου

Ο στόχος των προτεινόμενων δράσεων είναι η βελτίωση της ποιότητας των στατιστικών και η ανάλυση και βελτίωση των μεθόδων που εφαρμόζουν τα κράτη μέλη προκειμένου να ελέγξουν τα δεδομένα που παρέχουν οι επιχειρήσεις, καθώς και των μεθόδων που εφαρμόζουν τα κράτη μέλη και η Επιτροπή (Eurostat) προκειμένου να ελέγξουν τα δεδομένα σε πιο συγκεντρωτικό επίπεδο. Τα αποτελέσματα που αναμένονται είναι μια διεξοδική αξιολόγηση των μεθόδων που χρησιμοποιούνται σήμερα και μια εκτίμηση της σκοπιμότητας δημιουργίας μιας κοινής βάσης σε επίπεδο ΕΕ.

3. Βελτίωση της μέτρησης και του ελέγχου της ποιότητας των στατιστικών εξωτερικού εμπορίου

Κατά παράδοση, η μέτρηση των εξωτερικών ροών εμπίπτει στην αρμοδιότητα των τελωνειακών υπηρεσιών, που διαθέτουν ειδική παιδεία. Συγκεκριμένα, επειδή αποτελούν αναπόσπαστο μέρος των φορολογικών υπηρεσιών, ακολουθούν γενικά μια λογιστική προσέγγιση η οποία εφαρμόζει μια εκ πρώτης όψεως σαφή διάκριση μεταξύ πραγματικών τιμών και σφαλμάτων. Γι' αυτό, σε πολλά κράτη μέλη δεν υπάρχει παράδοση στον έλεγχο της ποιότητας, στη μέτρηση των σφαλμάτων και στην περιγραφή της αξιοπιστίας των στατιστικών εξωτερικού εμπορίου.

Ο στόχος των προτεινόμενων δράσεων είναι η διόρθωση της μη ικανοποιητικής κατάστασης που περιγράφεται πιο πάνω βελτιώνοντας τη μέτρηση, τον έλεγχο και τη διασφάλιση της ποιότητας.

4. Βελτίωση της διαδικασίας ενημέρωσης (επικαιροποίησης) των στατιστικών αποτελεσμάτων

Ο στόχος των προτεινόμενων δράσεων είναι ο καθορισμός μιας εναρμονισμένης διαδικασίας επικαιροποίησης που να τείνει να εξασθενίσει την επίδραση εκείνων των παραγόντων που βλάπτουν την ποιότητα των στατιστικών. Στην πραγματικότητα, όταν η διαδικασία της επικαιροποίησης των μηνιαίων δεδομένων είναι εξαιρετικά μεταβλητή, μειώνεται η συνοχή των στατιστικών του εξωτερικού εμπορίου. Συνεπώς, είναι σκόπιμο να αναζητηθούν καλύτερες μέθοδοι ξεκινώντας από τη μελέτη της διαδικασίας επικαιροποίησης των στοιχείων που εφαρμόζει σήμερα το κάθε κράτος μέλος από μεθοδολογική σκοπιά και από τη σκοπιά της πολιτικής δημοσίευσης των στοιχείων (συχνότητα, περίοδος κ.λπ.). Στη συνέχεια θα προταθεί μια πιο εναρμονισμένη διαδικασία/προσέγγιση σε επίπεδο της Ευρωπαϊκής Ένωσης (είτε η " βέλτιστη" πρακτική που χρησιμοποιείται από ένα ή περισσότερα κράτη μέλη είτε μια εντελώς νέα προσέγγιση).

5. Βελτίωση των μεθόδων διόρθωσης των στατιστικών αποτελεσμάτων

Στο πλαίσιο τόσο του Intrastat όσο και του Extrastat, τα κράτη μέλη εφαρμόζουν κατώφλια συλλογής δεδομένων προκειμένου να μειώσουν το φόρτο για τις επιχειρήσεις. Σήμερα δεν υπάρχει εναρμόνιση των μεθόδων ή των εργαλείων που χρησιμοποιούνται προκειμένου να γίνουν οι απαραίτητες, λόγω της εφαρμογής των κατωφλίων, διορθώσεις. Ο στόχος των προτεινόμενων δράσεων είναι η εξεύρεση των καλύτερων μεθόδων διόρθωσης και η τελειοποίηση μιας εύχρηστης και ανοικτής εφαρμογής για τη δοκιμή των μεθόδων υποκατάστασης στα κράτη μέλη.

6. Αντιμετώπιση των ασυμμετριών στο Intrastat

Το σύστημα συλλογής στατιστικών για το ενδοκοινοτικό εμπόριο -Intrastat- δημιουργεί σύνολα στατιστικών χωρίς μεγάλη συνοχή. Οι κυριότερες αιτίες είναι γνωστές. Οι ασυμμετρίες αποτελούν σοβαρό πρόβλημα, επειδή έχουν επίπτωση στην αξιοπιστία του εμπορικού ισοζυγίου της ευρωζώνης, του ισοζυγίου πληρωμών και των εθνικών λογαριασμών. Οι ασυμμετρίες δεν αφορούν μόνον το εμπόριο εντός της ΕΕ, μπορούν να παρατηρηθούν επίσης στις στατιστικές εμπορικών συναλλαγών με εταίρους εκτός της ΕΕ.

Προκειμένου να αντιμετωπιστεί το πρόβλημα που περιγράφεται παραπάνω και να ικανοποιηθούν καλύτερα οι ανάγκες των χρηστών σε ευρωπαϊκό επίπεδο (ΕΕ, ευρωζώνη), ο στόχος των προτεινόμενων δράσεων είναι η σύγκριση και η εφαρμογή ειδικών μοντέλων ώστε να μειωθεί η διαφορά μεταξύ των δεδομένων που αποκλίνουν βάσει διάφορων μεθόδων. Παράλληλα, θα συνεχιστούν οι ασκήσεις σύγκρισης κατ' αντιπαραβολή, σε λεπτομερές επίπεδο, από ορισμένα κράτη μέλη ώστε να διορθωθούν πιθανές ανωμαλίες.

7. Εξισορρόπηση των στατιστικών εξωτερικού εμπορίου

Οι στατιστικές εξωτερικού εμπορίου αποτελούν μοναδικό στατιστικό πεδίο, υπό την έννοια ότι δύο εμπορικοί εταίροι καταρτίζουν αντίστοιχα σύνολα δεδομένων. Οι διαφορές εντοπίζονται κατά τη σύγκριση των εισαγωγικών και των εξαγωγικών ροών. Ως επόμενο βήμα αναζητούνται οι λόγοι στους οποίους οφείλονται οι διαφορές που εντοπίστηκαν και διορθώνονται στο μέτρο του δυνατού.

Η διαδικασία εξισορρόπησης μεταξύ εταίρων χωρών είναι επομένως ένας αποτελεσματικός τρόπος ελέγχου και βελτίωσης της ποιότητας των εμπορικών στατιστικών. Σε αυτό το πλαίσιο, οι προτεινόμενες δράσεις αποσκοπούν στην παραγωγή μιας στατιστικής μεθοδολογίας και ενός εργαλείου πληροφορικής που να μπορούν να εφαρμόζονται για την κατάρτιση ενός ισοζυγίου εμπορικών δεδομένων (διαδικασία εξισορρόπησης) μεταξύ δύο ή περισσότερων εταίρων. Tο εργαλείο θα δοκιμαστεί κατά τη διαδικασία εξισορρόπησης μεταξύ της ΕΕ και δύο από τους μεγαλύτερους εμπορικούς εταίρους της.

Δράσεις σχετικές με τη λειτουργία ενός δικτύου καίριων πληροφοριών προσαρμοσμένων στην εξέλιξη των αναγκών των χρηστών, στο πλαίσιο της Οικονομικής και Νομισματικής Ένωσης, και στην εξέλιξη του διεθνούς οικονομικού περιβάλλοντος

ΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ ΕΤΟΣ 2002 ΘΑ ΕΠΙΔΙΩΞΕΙ ΤΟΥΣ ΑΚΟΛΟΥΘΟΥΣ ΣΤΟΧΟΥΣ:

1. Βελτίωση του τρόπου αντιμετώπισης της εμπιστευτικότητας των στατιστικών εξωτερικού εμπορίου

Οι στατιστικές εξωτερικού εμπορίου συλλέγονται και κυκλοφορούν σε αρκετά αναλυτικό βαθμό. Σε πολλές περιπτώσεις ο βαθμός αυτός λεπτομέρειας δεν συμβιβάζεται με τους κανόνες εμπιστευτικότητας που προστατεύουν τα επιμέρους δεδομένα τα οποία παρέχουν οι επιχειρήσεις. Τα κράτη μέλη εφαρμόζουν σε εθνικό επίπεδο τους δικούς τους κανόνες απόκρυψης όποτε αυτό κρίνεται απαραίτητο και διαβιβάζουν στην Επιτροπή (Eurostat) τα αρχικά δεδομένα, καθώς και τα επίπεδα δημοσίευσης που επιτρέπονται για τα εν λόγω δεδομένα. Οι σημερινές τεχνικές απόκρυψης ορίζονται σε επίπεδο κρατών μελών και εφαρμόζονται άμεσα στα συγκεντρωτικά στοιχεία της Ευρωπαϊκής Ένωσης και της Νομισματικής Ένωσης.

Παράλληλα με τις δράσεις που προτείνονται από την Eurostat για την εναρμόνιση της μεθοδολογίας που εφαρμόζουν τα κράτη μέλη και η Επιτροπή (Eurostat), προβλέπονται μέτρα για τη βελτίωση των εθνικών πρακτικών.

2. Ανάλυση της ποιότητας της διόρθωσης ως προς τις εποχικές διακυμάνσεις

Η Eurostat παράγει και δίνει στην κυκλοφορία μηνιαίους δείκτες εξωτερικού εμπορίου διορθωμένους ως προς τις εποχικές διακυμάνσεις και τις εργάσιμες ημέρες.

Ωστόσο, υπάρχουν διάφορες μέθοδοι αφαίρεσης της εποχικότητας και διόρθωσης ως προς τις εργάσιμες ημέρες, καθώς και πολυάριθμοι τρόποι προσδιορισμού μοντέλων. Είναι σκόπιμο να μετρηθεί ο βαθμός ποιότητας των παραγόμενων δεικτών σε συνάρτηση με τις διάφορες παραμέτρους που συνιστούν την ποιότητα. Οι προτεινόμενες δράσεις θα έχουν ως στόχους:

- να προσδιορίσουν και να αξιολογήσουν τους δείκτες ποιότητας σχετικά με τα δεδομένα που έχουν διορθωθεί ως προς τις εποχικές διακυμάνσεις διακρίνοντας μεταξύ γενικών δεικτών και δεικτών ενδεχομένως ειδικών για τα δεδομένα του εξωτερικού εμπορίου,

- να θέσουν υπό δοκιμή και να αξιολογήσουν, βάσει πραγματικών δεδομένων, τον αντίκτυπο των βασικών υποθέσεων που εφαρμόζονται για την αφαίρεση της εποχικότητας στους δείκτες ποιότητας που προσδιορίστηκαν κατά το προηγούμενο στάδιο,

- να πραγματοποιήσουν ένα λεπτομερή απολογισμό και να διατυπώσουν συστάσεις.

3. Βελτίωση των πληροφοριών για τους δείκτες του εξωτερικού εμπορίου

Η Eurostat και η πλειονότητα των κρατών μελών δημοσιεύουν δείκτες μοναδιαίας αξίας. Η Eurostat ιδίως ανάπτυξε μια εφαρμογή για τους "νέους δείκτες εξωτερικού εμπορίου" (NICE) με την οποία μπορούν να υπολογίζονται κάθε μήνα οι δείκτες μοναδιαίας αξίας. Η εφαρμογή αυτή σχεδιάστηκε για να υπολογίζονται οι δείκτες μοναδιαίας αξίας έτσι ώστε να αντιμετωπίζονται τόσο οι αλλαγές σύνθεσης της ευρωζώνης και της Ευρωπαϊκής Ένωσης όσο και οι νέες ανάγκες των χρηστών.

Οι στόχοι των προτεινόμενων δράσεων είναι οι ακόλουθοι:

- η εξασφάλιση της ηλεκτρονικής εξέλιξης της εφαρμογής NICE,

- η αύξηση του περιεχομένου των προσβάσιμων πληροφοριών, προσθέτοντας αναδρομικά εκτιμημένα δεδομένα και δεδομένα διορθωμένα ως προς τις εποχικές διακυμάνσεις,

- η συνέχιση, σε ορισμένα κράτη μέλη, της συγκριτικής ανάλυσης των δεικτών μοναδιαίας αξίας και τιμών.

4. Βελτίωση των πληροφοριών σχετικά με την αξία των συναλλαγών

Οι στατιστικές για τις συναλλαγές αγαθών αποτιμούνται σε βάση fοb (free on board-ελεύθερο στο κατάστρωμα) για τις αποστολές/εξαγωγές και cif (cost-insurance-freight-κόστος-ασφάλεια-ναύλος) για τις αφίξεις/εισαγωγές. Η δημοσίευση στατιστικών σε βάση fοb για τις αφίξεις και τις εισαγωγές, τουλάχιστον για τα συγκεντρωτικά αποτελέσματα, θα παρείχε καίριες πληροφορίες στους χρήστες. Η έννοια αυτή άλλωστε χρησιμοποιείται στον τομέα του ισοζυγίου πληρωμών, η δε παραγωγή πληροφοριών σε διπλή βάση cif/fοb συνιστάται από τα Ηνωμένα Έθνη. Το 2002 θα εφαρμοστούν πιλοτικά σχέδια σε ορισμένα κράτη μέλη με σκοπό να καταστούν διαθέσιμες οι πληροφορίες αυτές.

Δράσεις σχετικές με τη λειτουργία ενός δικτύου πληροφοριών καλύτερα ενταγμένων στο γενικό στατιστικό σύστημα και προσαρμοσμένων στις εξελίξεις του διοικητικού τους περιβάλλοντος

ΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ ΕΤΟΣ 2002 ΘΑ ΕΠΙΔΙΩΞΕΙ ΤΟΥ ΑΚΟΛΟΥΘΟΥΣ ΣΤΟΧΟΥΣ:

1. Ανάπτυξη εμπορικών μητρώων και συνεκτίμηση της παγκοσμιοποίησης των συναλλαγών

Για τις ανοιχτές οικονομίες της ΕΕ, οι στατιστικές του εξωτερικού εμπορίου αποτελούν σημαντικότατη πηγή πληροφοριών, που χρησιμοποιείται ευρέως από τους οικονομολόγους, τους διαμορφωτές πολιτικής και τους συνδέσμους επιχειρήσεων. Προκειμένου, ωστόσο, να είναι σε θέση οι περισσότεροι χρήστες να χρησιμοποιήσουν όσο το δυνατόν καλύτερα τα δεδομένα αυτά, θα πρέπει τα δεδομένα να συνοδεύονται από τις στατιστικές επιχειρήσεων για τις οποίες υπάρχει ήδη ένα ολοκληρωμένο σύνολο μεταβλητών σε κοινοτικό επίπεδο. Εξάλλου, έχει σημασία η παροχή συμπληρωματικών δεδομένων στους χρήστες τα οποία να μετρούν την επίδραση των διεθνών ομίλων στις στατιστικές εμπορίου. Για να επιτευχθούν αυτοί οι στόχοι προτάθηκε ένα σχέδιο δράσης το οποίο υποδιαιρείται σε δύο μεγάλες θεματικές ενότητες: εμπορικά μητρώα και παγκοσμιοποίηση των συναλλαγών.

- Εμπορικά μητρώα

Ο στόχος των προτεινόμενων δράσεων είναι η δημιουργία διασυνδέσεων μεταξύ των εμπορικών μητρώων και των μητρώων επιχειρήσεων, χάρη στις οποίες αναμένεται να δημιουργηθεί ένα ολόκληρο φάσμα νέων αναλύσεων των στατιστικών εξωτερικού εμπορίου. Έτσι, θα είναι δυνατόν να μετρηθεί το μερίδιο των συναλλαγών που πραγματοποιούνται σε κάθε οικονομικό τομέα· θα μπορούσαν επίσης να αναλυθούν οι δεσμοί μεταξύ στατιστικών εμπορίου και στατιστικών διάρθρωσης των επιχειρήσεων, παραδείγματος χάρη, ο αντίκτυπος του εμπορίου στην απασχόληση.

- Παγκοσμιοποίηση των συναλλαγών

Ως βασική συνέπεια της παγκοσμιοποίησης των συναλλαγών καθίσταται απαραίτητη η ανάλυση και η μέτρηση των δραστηριοτήτων των επιχειρήσεων, τόσο στο εθνικό όσο και στο παγκόσμιο πλαίσιο. Τα στατιστικά στοιχεία επικεντρώνονται παραδοσιακά στο διεθνές εμπόριο ενώ δίνεται λιγότερη προσοχή σε άλλες σημαντικές διασυνοριακές σχέσεις, όπως είναι οι δραστηριότητες πολυεθνικών επιχειρήσεων και οι ροές μεταξύ των επιχειρήσεων ενός ομίλου. Συνεπώς, οι στατιστικές κινδυνεύουν να μην καλύπτουν το σύνολο των διασυνοριακών οικονομικών δραστηριοτήτων.

Ο στόχος των προτεινόμενων δράσεων είναι να εξεταστεί σε ποιο βαθμό οι υφιστάμενες στατιστικές εξωτερικού εμπορίου μπορούν να χρησιμεύσουν στη συλλογή των πληροφοριών αυτών και να προσδιοριστούν ποιες τεχνικές τροποποιήσεις είναι δυνατόν να γίνουν στα σημερινά συστήματα προκειμένου να διευκολυνθεί αυτή η συλλογή.

2. Βελτίωση της πρόσβασης των χρηστών στατιστικών στις τελωνειακές πληροφορίες

Η Eurostat ανέπτυξε μια εφαρμογή (Taristat) για την παροχή πρόσβασης σε ορισμένα δεδομένα της τελωνειακής βάσης δεδομένων "Taric". Το εργαλείο αυτό είναι επαρκώς λειτουργικό όσον αφορά την εμφάνιση συγκεκριμένων και μεμονωμένων πληροφοριών. Προβλέπεται, ωστόσο, να συνδυαστούν οι στατιστικές εξωτερικού εμπορίου με τα τελωνειακά δεδομένα, καθώς και να χρησιμοποιηθούν τα τελευταία ως αναφορά κατά την επεξεργασία δεδομένων εξωτερικού εμπορίου. Οι πληροφορίες αυτές θα ήταν καίριες για όσους χρησιμοποιούν τις στατιστικές για σκοπούς ανάλυσης, ιδίως στο πλαίσιο εμπορικών διαπραγματεύσεων.

Ο στόχος της δράσης είναι επομένως να μπορέσουν οι χρήστες της βάσης δεδομένων Comext να αποκτήσουν εύκολη πρόσβαση σε βασικές πληροφορίες για τα δασμολογικά μέτρα και τους τελωνειακούς δασμούς.

3. Εργασίες ανάλυσης στο πλαίσιο της προσαρμογής του συστήματος Intrastat

Συμπληρωματικά προς τα μέτρα απλούστευσης που θεσπίστηκαν τα τελευταία χρόνια, η Eurostat πρότεινε ένα σχέδιο προσαρμογής του συστήματος Intrastat (στατιστικές συναλλαγών αγαθών μεταξύ κρατών μελών) με στόχο να καταστούν οι κανόνες περισσότερο διαφανείς και κατανοητοί και να ληφθεί υπόψη η εξέλιξη των εθνικών πρακτικών σε ορισμένους τομείς (διορθώσεις, προθεσμίες, ποιότητα κ.λπ.) και να εισαχθούν παράμετροι στο σύστημα με σκοπό την παροχή αποτελεσμάτων που να ανταποκρίνονται στις κοινοτικές ανάγκες, σύμφωνα με τις απαιτήσεις ποιότητας όσον αφορά την κάλυψη, την αξιοπιστία και τη διαθεσιμότητα.

Σε αυτό το πλαίσιο προτείνονται δύο δράσεις με σκοπό:

- αφενός, να συμπληρωθεί η έρευνα που διεξάγεται μεταξύ των υπόχρεων παροχής στατιστικών πληροφοριών από το πρώτο έτος εφαρμογής του προγράμματος, προκειμένου να αξιολογηθεί ο φόρτος που αντιπροσωπεύει σήμερα η παροχή δεδομένων Intrastat,

- αφετέρου, να επαναξιολογηθούν οι ανάγκες για πληροφορίες σχετικά με το εμπόριο μεταξύ κρατών μελών.

4. Βελτίωση των πληροφοριών σχετικά με τις μεταφορές εμπορευμάτων

Σήμερα συλλέγονται διάφορα δεδομένα για την κατάρτιση στατιστικών σχετικά με τις μεταφορές εμπορευμάτων στο πλαίσιο των συναλλαγών αγαθών με τρίτες χώρες και μεταξύ κρατών μελών. Με σκοπό να βελτιωθεί η υπηρεσία που προσφέρεται στους χρήστες των εν λόγω στατιστικών, προτείνεται να αξιοποιηθούν και να συμπληρωθούν οι υφιστάμενες πληροφορίες αφού διασταυρωθούν με άλλες διαθέσιμες πηγές (στατιστικές μεταφορών κ.λπ.). Η δράση αυτή αναμένεται επίσης να βοηθήσει να αξιολογηθεί η ποιότητα των δεδομένων που συλλέγονται σήμερα και ενδεχομένως να προκύψουν νέα στατιστικά προϊόντα ή/και προτάσεις βελτιστοποίησης της συλλογής αναλυτικών δεδομένων.

Δράσεις σχετικές με τη λειτουργία ενός δικτύου για τη βελτίωση των στατιστικών υπηρεσιών που παρέχονται στις διοικήσεις, στους χρήστες και στους προμηθευτές δεδομένων

ΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ ΕΤΟΣ 2002 ΘΑ ΕΠΙΔΙΩΞΕΙ ΤΟΥΣ ΑΚΟΛΟΥΘΟΥΣ ΣΤΟΧΟΥΣ:

1. Διεύρυνση των προϊόντων διάδοσης

Οι χρήστες στατιστικών εξωτερικού εμπορίου απαιτούν ταχεία πρόσβαση στα σχετικά δεδομένα για να καλύψουν τις ανάγκες τους. Η ταχεία διάδοση των πλέον επίκαιρων δεδομένων, προσαρμοσμένων στις ανάγκες των διάφορων χρηστών θα καταστήσει το ευρωπαϊκό στατιστικό σύστημα τον προτιμότερο προμηθευτή δεδομένων εξωτερικού και εσωτερικού εμπορίου της ΕΕ και της ευρωζώνης. Θα συνεχιστούν ή θα δρομολογηθούν διάφορα σχέδια για την επίτευξη αυτού του στόχου, και συγκεκριμένα:

- μια έρευνα σχετικά με τις ανάγκες πληροφόρησης των χρηστών των στατιστικών που δημοσιεύει η Eurostat είτε αυτοί προέρχονται από το δημόσιο είτε από τον ιδιωτικό τομέα,

- η ανάπτυξη και η σύγκλιση εργαλείων διάδοσης στη Eurostat.

2. Ανάπτυξη ενός εργαλείου υποστήριξης της ταξινόμησης των εμπορευμάτων

Δεδομένου ότι η επεξεργασία των στατιστικών δηλώσεων πραγματοποιείται βάσει κωδικοποιημένων πληροφοριών και ότι η ονοματολογία προϊόντων είναι η πιο πολύπλοκη πληροφορία που πρέπει να δοθεί, προβλέπεται να παρασχεθεί στους φορείς του εξωτερικού εμπορίου ένα εργαλείο υποστήριξης της ταξινόμησης των εμπορευμάτων.

Ο στόχος των προτεινόμενων δράσεων είναι να συνεχιστούν οι δράσεις που αποσκοπούν στην ανάπτυξη ενός κοινού προϊόντος λογισμικού για την αυτόματη ταξινόμηση των εμπορευμάτων.

Το ηλεκτρονικό αυτό προϊόν θα πρέπει να μπορεί να λειτουργήσει αρθρωτά και διαλειτουργικά σε κοινοτικό επίπεδο, έτσι ώστε να μπορεί να προσαρμοστεί στα υφιστάμενα εργαλεία συλλογής πληροφοριών. Η χρησιμοποίησή του σε απευθείας σύνδεση (on line) μέσω ενός εξυπηρετητή Internet είναι κάτι που θα πρέπει επίσης να προβλεφθεί μελλοντικά.

3. Διάδοση μεταδεδομένων

Με σκοπό τη βελτίωση των στατιστικών υπηρεσιών που παρέχονται στις διοικήσεις, στους προμηθευτές και στους χρήστες των στατιστικών δεδομένων, προβλέπεται να διευκολυνθεί η πρόσβαση σε όλες τις πληροφορίες των βάσεων που αφορούν τις στατιστικές εξωτερικού εμπορίου και ιδίως στα μεταδεδομένα, όπως είναι οι ονοματολογίες και οι ταξινομήσεις καθώς και τα συναφή προϊόντα τους (επεξηγηματικές σημειώσεις, λέξεις-κλειδιά, αλφαβητικά ευρετήρια, πίνακες μεταφοράς ή αντιστοιχίας κ.λπ.).

Ο στόχος των προτεινόμενων δράσεων είναι η συνέχιση των δράσεων που αποσκοπούν στη βελτίωση της πρόσβασης στις πληροφορίες σχετικά με τις ονοματολογίες συναλλαγών αγαθών.

Δράσεις σχετικές με τη λειτουργία ενός δικτύου που θα βασίζεται σε εργαλεία συλλογής πληροφοριών τα οποία θα λαμβάνουν υπόψη τους τις τελευταίες προόδους της τεχνολογίας με σκοπό τη βελτίωση των λειτουργικών δυνατοτήτων για τους προμηθευτές δεδομένων

ΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ ΕΤΟΣ 2002 ΘΑ ΕΠΙΔΙΩΞΕΙ ΝΑ ΑΝΑΠΤΥΞΕΙ ΤΑ ΕΡΓΑΛΕΙΑ ΣΥΛΛΟΓΗΣ ΣΤΑΤΙΣΤΙΚΩΝ ΠΛΗΡΟΦΟΡΙΩΝ

Η συλλογή δεδομένων από τις επιχειρήσεις και η επεξεργασία τους είναι βασική συνιστώσα του στατιστικού συστήματος του εξωτερικού εμπορίου. Μια από τις επιτυχίες του προγράμματος Edicom I ήταν η ανάπτυξη και η θέση σε λειτουργία εργαλείων συλλογής για το σύστημα Intrastat, το οποίο χρησιμοποιείται από μεγάλο αριθμό επιχειρήσεων (ηλεκτρονικά έντυπα IDEP/CN8 και IRIS, έντυπα για το Διαδίκτυο). Λόγω των μεταβολών του τεχνολογικού και μεθοδολογικού περιβάλλοντος και υπό το πρίσμα της πείρας που αποκτήθηκε, οι στόχοι των προτεινόμενων δράσεων θα είναι:

- να εξασφαλίσουν τη συνέχεια και την εξέλιξη των εργαλείων αυτών επιφέροντας τις απαραίτητες προσαρμογές στο τεχνολογικό και στο λειτουργικό επίπεδο,

- να λάβουν υπόψη τις νέες απαιτήσεις μεθοδολογικού χαρακτήρα,

- να λάβουν υπόψη τις εξελίξεις της τυποποίησης των μηνυμάτων,

- να εξασφαλίσουν την προώθηση σύγχρονων εργαλείων συλλογής και ιδίως έντυπων για το Διαδίκτυο

Δράσεις σχετικές με τη λειτουργία ενός ολοκληρωμένου και διαλειτουργικού δικτύου

ΤΟ ΠΡΟΓΡΑΜΜΑ ΕΡΓΑΣΙΑΣ ΓΙΑ ΤΟ ΕΤΟΣ 2002 ΘΑ ΕΠΙΔΙΩΞΕΙ ΤΟΥΣ ΑΚΟΛΟΥΘΟΥΣ ΣΤΟΧΟΥΣ:

Το πρόγραμμα Edicom περιλαμβάνει συνιστώσες μεθοδολογικού, οργανωτικού, νομοθετικού και μηχανοργανωτικού χαρακτήρα που απαιτούν μια συνεκτική, ολοκληρωμένη και συνεργική αντιμετώπιση. Σε αυτό το πλαίσιο, οι δράσεις που προτείνονται το 2002 είναι οι ακόλουθες:

1. Εκσυγχρονισμός του δικτύου

Θα αναληφθούν δράσεις που αποσκοπούν στον εκσυγχρονισμό των διάφορων στοιχείων του διευρωπαϊκού συστήματος συλλογής, παραγωγής και διάδοσης στατιστικών για τις ενδοκοινοτικές και εξωκοινοτικές συναλλαγές αγαθών· οι δράσεις θα επικεντρωθούν στα εργαλεία και στις μεθόδους που χρησιμοποιούνται για:

- την επεξεργασία και την επικύρωση δεδομένων,

- τα μέσα επικοινωνίας μεταξύ των εθνικών διοικήσεων και της Eurostat,

- την πρόσβαση των χρηστών στα στατιστικά δεδομένα και μεταδεδομένα, συμπεριλαμβανομένης της μεγαλύτερης χρήσης του Διαδικτύου και της βελτίωσης των λειτουργικών δυνατοτήτων του λογισμικού διάδοσης των στατιστικών συναλλαγών αγαθών (Comext).

2. Ανάπτυξη ενός συστήματος μεθοδολογικών πληροφοριών

Όλες οι δράσεις που προτείνονται στο επίπεδο της μεθοδολογίας θα πρέπει να συντονιστούν προκειμένου να παρουσιάζουν συνοχή και να επιδιώκουν την καλύτερη ένταξη των στατιστικών για τις συναλλαγές αγαθών στο ευρωπαϊκό στατιστικό σύστημα. Οι δράσεις αυτές θα πρέπει επίσης να συνδεθούν με την υφιστάμενη μεθοδολογία (συμπεριλαμβανομένου του κοινοτικού κεκτημένου) και να συμπληρωθούν με εκπαιδευτικούς οδηγούς.

Σε αυτό το γενικό πλαίσιο προτείνεται επίσης η συνέχιση της ανάπτυξης μιας ολοκληρωμένης και συνεκτικής βάσης τεκμηρίωσης που θα υποστηρίζει το σύνολο του σχεδίου και θα επιτρέψει στη συνέχεια τη διάδοση των πληροφοριών μεθοδολογικού χαρακτήρα με τρόπο εύχρηστο και αμφίδρομο χρησιμοποιώντας τις πιο σύγχρονες τεχνολογίες.

ΠΑΡΑΡΤΗΜΑ II

ΔΡΑΣΕΙΣ EDICOM - ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΚΟΣΤΟΥΣ

>ΘΕΣΗ ΠΙΝΑΚΑ>